Weggegooide nommerplaat plaas man op ongelukstoneel | Netwerk24
Deur Cara-Lee Dorfling 03 Junie 2019 21:45
’n 30-jarige man wat versuim het om op die toneel van ’n noodlottige ongeluk stil te hou, is deur middel van sy lisensieskyf en nommerplate vasgetrek nadat hy dit vermoedelik kort ná die ongeluk langs die pad weggegooi het.
Die man het Maandag op aanklag van strafbare manslag en die versuim om by ’n ongelukstoneel stil te hou in die landdroshof in Oos-Londen verskyn.
Volgens kapt. Mluleki Mbi, polisiewoordvoerder, het die man blykbaar die bakkie bestuur wat Saterdag in die vroeë oggendure teen ’n Volkswagen Golf-motor gebots het. Die ongeluk het op die Amalinda-hoofpad by ’n kruising naby die plaaslike Dierebeskermingsvereniging (DBV) gebeur.
Mbi sê drie insittendes van die Golf is op die toneel dood verklaar, terwyl nog twee insittendes later in die hospitaal dood is. Nog ’n insittende van die Golf is in ’n bedenklike toestand in die hospitaal.
Die polisie beweer die bestuurder van die bakkie het sy nommerplate en lisensieskyfie verwyder en daarvan ontslae geraak nadat hy van die ongelukstoneel af weggejaag het.
Die polisie het die nommerplate en skyfie later in die bosse gekry.
Die hof het die bakkiebestuurder Maandag op borgtog van R500 vrygelaat en die saak is tot 10 Julie uitgestel.
Meer oor: Dierebeskermingsvereniging (Dbv) | Oos-Londen | Misdaad | Strafbare Manslag